
        Republika Hrvatska
       Općinski sud u Rijeci
Stalna služba u Malom Lošinju     
          Prekršajni odjel                                                          Posl. broj: Pp-118/2026-11
          
U   I M E   R E P U B L I K E   H R V A T S K E

P R E S U D A
									       
Općinski sud u Rijeci, Stalna služba u Malom Lošinju, Prekršajni odjel, po sucu toga suda Vladi Pleše, uz sudjelovanje Branke Pahljina, kao zapisničarke, u prekršajnom predmetu protiv I. okrivljenika Mateja Jurčevića, II. okrivljenika Noe Dobreve i III. okrivljenika Hamdije Dobreve, radi djela prekršaja iz čl. 13. Zakona o prekršajima protiv javnog reda i mira (NN br. 5/90, 30/90, 47/90, 29/94, 114/22, 47/23) iz optužnog prijedloga PU primorsko-goranske, Policijske postaje Mali Lošinj s ispostavom Cres, klasa: 211-07/26-5/818, urbroj: 511-09-26-26-1 od 13. siječnja 2026., na javnoj i glavnoj raspravi održanoj i zaključenoj 13. travnja 2026., u nazočnosti I., II. i III. okrivljenika, a u odsutnosti predstavnika podnositelja optužnog prijedloga, temeljem čl. 179. i čl. 183. Prekršajnog zakona (NN br. 107/07,  39/13, 157/13, 110/15, 70/17, 118/18, 114/22, nastavno PZ), 13. travnja 2026.   

p r e s u d i o   j e 

	I. okrivljenik Matej Jurčević, sin Tomislava i Mirjana, djev. Stupnišek, rođ. 5.10.1997. u Bjelovaru, OIB 57409198346, s prebivalištem u Velom Lošinju, Vladimira Gortana 4, SSS, tehničar za računalstvo, zaposlen, oženjen, bez djece, državljanin RH, kažnjavan,

	II. okrivljenik Noa Dobreva, sin Hamdije i Sabine, djev. Halimi, rođ. 11.5.2003. u Malom Lošinju, OIB 60481162916, s prebivalištem u Malom Lošinju, Josipa Antuna Kraljića 8, SSS, kuhar, nezaposlen, bez primanja, neoženjen, bez djece, državljanin RH, kažnjavan,

	III. okrivljenik Hamdija Dobreva, sin Ramadana i Have, djev. Jašari, rođ. 2.1.1979. u Malom Lošinju, OIB 44275873715, s prebivalištem u Malom Lošinju, Josipa Antuna Kraljića 8, SSS, kuhar, nezaposlen bez primanja, izvanbračna zajednica, otac šestero djece, državljanin RH, nekažnjavan
					
k r i v i   s u 

što su: 

6. prosinca 2025. oko 23:30 sati u Malom Lošinju, Trg žrtava fašizma k.br. 9, na ulici, narušavali javni red i mir na način da je I. okrivljenik Matej Jurčević staklenom bocom udario III. okrivljenika Hamdiju Dobrevu po glavi, a potom se fizički obračunavaju na tlu, a u daljnjoj tući i obračunu sprječava ih II. okrivljenik Noa Dobreva koji se fizički sukobio s I. okrivljenikom Matejom Jurčevićem zadavši mu udarac u glavu

čime su postupili suprotno čl. 13. Zakona o prekršajima protiv javnog reda i mira, kažnjivo po čl. 13. istog Zakona
 
Stoga se temeljem čl. 13. Zakona o prekršajima protiv javnog reda i mira, I. okrivljeniku I. okrivljeniku Mateju Jurčeviću, II. okrivljeniku Noi Dobreva  i III. okrivljeniku Hamdiji Dobreva, uz primjenu čl. 37. st. 3. PZ

                                             i z r i č e

	I. okrivljeniku Mateju Jurčeviću 
NOVČANA KAZNA u iznosu od 300,00 eura (tristo eura).

II. okrivljeniku Noi Dobrevi  
NOVČANA KAZNA u iznosu od 120,00 eura (sto dvadeset eura).

III. okrivljeniku Hamdiji Dobrevi 
NOVČANA KAZNA u iznosu od 120,00 eura (sto dvadeset eura).

Temeljem čl. 33. st. 11. PZ, I. okrivljenik Matej Jurčević, II. okrivljenik Noa Dobreva  i III. okrivljenik Hamdija Dobreva dužni su platiti novčanu kaznu u roku od 15 dana od dana pravomoćnosti presude u korist Državnog proračuna Republike Hrvatske. 

Temeljem čl. 40. st. 1. PZ I. okrivljeniku Mateju Jurčeviću u izrečenu novčanu kaznu uračunava se vrijeme uhićenja i smještaja u posebnu prostoriju do prestanka djelovanja opojnog sredstva s početkom od 7. prosinca 2025. u 00:15 sati do 7. prosinca 2025. u 12:30 sati do kada je uhićenje i smještaj u posebnoj prostoriji do prestanka djelovanja opojnog sredstva trajao, tako da se novčana kazna umanjuje za 39,82 eura (trideset devet eura i osamdeset dva centa), pa je I. okrivljenik Matej Jurčević na ime novčane kazne dužan platiti iznos od 260,18 eura (dvjesto šezdeset eura i osamnaest centa).

Ukoliko u roku koji im je određen za plaćanje novčane I. okrivljenik Matej Jurčević, II. okrivljenik Noa Dobreva  i III. okrivljenik Hamdija Dobreva, uplate 2/3 izrečene novčane kazne odnosno I. okrivljenik Matej Jurčević iznos od 173,45 eura (sto sedamdeset tri eura i četrdeset pet centa), a II. okrivljenik Noa Dobreva i III. okrivljenik Hamdija Dobreva iznos od 80,00 eura (osamdeset eura) svaki ponaosob smatrat će se da je novčana kazna u cjelini plaćena.

Na temelju čl. 139. st. 3. u svezi s čl. 138. st. 2. PZ, I. okrivljenik Matej Jurčević, II. okrivljenik Noa Dobreva  i III. okrivljenik Hamdija Dobreva su dužni na ime troškova prekršajnog postupka platiti paušalni iznos od 30,00 eura  (trideset eura) svaki ponaosob u roku od 15 dana od dana pravomoćnosti presude u korist Državnog proračuna Republike Hrvatske.

Na temelju odredbe čl. 34. st. 1. i čl. 152. st. 4. PZ I. okrivljenik Matej Jurčević, II. okrivljenik Noa Dobreva  i III. okrivljenik Hamdija Dobreva novčanu kaznu i troškove postupka ne plate u roku koji im je određen, sud će izdati nalog Fini za prisilnu naplatu novčane kazne i troškova postupka na novčanim sredstvima okrivljenika.

Obrazloženje

1.Optužnim prijedlogom PU primorsko-goranske, Policijske postaje Mali Lošinj s ispostavom Cres, klasa: 211-07/26-5/818, urbroj: 511-09-26-26-1 od 13. siječnja 2026. stavljeno je na teret I. okrivljeniku Mateju Jurčeviću, II. okrivljeniku Noi Dobrevi i III. okrivljeniku Hamdiji Dobrevi počinjenje prekršaja opisanog u čl. 13. Zakona o prekršajima protiv javnog reda i mira, kažnjivog po čl. 13. istog Zakona. 
	2.I.okrivljenik Matej Jurčević je na saslušanju izjavio da se za navedeni  prekršaj za koji ga optužba tereti smatra krivim. Iznoseći svoju obranu priznaje da je kritičnog dana narušavao javni red i mir na način da se prvo verbalno, a potom i fizički sukobio s Hamdijom i Noom Dobrevom, ali napominje da se to odvijalo u skladištu koje je potpuno odvojeno od ugostiteljskog objekta, te isto nije nitko mogao čuti ni vidjeti. Nakon što su Hamdija i Noa Dobreva napustili noćni klub i izašli na ulicu Trg žrtava fašizma iste je sustigao, ali se ne sjeća da bi staklenom bocom udario Hamdiju po glavi, ali je došlo do tuče između njega i Hamdije, te ih je razdvojio i spriječio u daljnjem sukobu Noa Dobreva. Svjestan je da nije smio tako postupiti i žao mu je što je došlo do navedenog te napominje da je prethodnog dana bio pod utjecajem alkohola i to je jedan od razloga što se tako ponašao. 
3.Na poseban upit suda II. i III. okrivljenik navode da je početak sukoba koji im se optužnim aktom stavlja na teret bio u skladišnom prostoru koji je odvojen od prostorija noćnog kluba vratima te prvi dio sukoba nije bio dostupan javnosti. Na poseban upit suda III. okrivljenik  Hamdija Dobreva  navodi da ga je I. okrivljenik Matej Jurić na ulici udario staklenom bocom u glavu nakon čega je došlo do tuče između njih dvoje, a u daljnjem sukobu spriječio ih je Noa Dobreva. I. okrivljenik Matej Jurić i III. okrivljenik Hamdija Dobreva i navode i suglasno iskazuju da su se prije današnje rasprave sreli i pružili jedno drugome ruku te se je Matej Jurčević ispričao zbog takvog svog ponašanja, a III. okrivljenik Hamdija Dobreva navodi da je prihvati ispriku. 
4.II.okrivljenik Noa Dobreva je na saslušanju izjavio da se za navedeni prekršaj za koji ga optužba tereti ne smatra krivim. Iznoseći svoju obranu navodi da se predmetnog dana nalazio u prostorijama noćnog kluba Attiko gdje ga je Matej Jurčević pozvao sa strane u skladište te ga počeo verbalno napadati riječima: "Tko si ti, šta ti misliš" i sl., a ne zna zašto mu je to govorio i smatra da nema nikakvih razloga za to. Istoga je upitao u čemu je problem i zašto se tako ponaša te da ako postoji problem da će to riješiti. Upitao ga je gdje se nalazi njegov otac te mu je rekao da se nalazi u "Augusti" u ugostiteljskom objektu te je tada Matej nazvao njegovog oca Hamdiju da dođe u noćni klub Attiko, a što je njegov otac i učinio. Po dolasku njegov otac je došao do njih u taj skladišni prostor te je Matej počeo i oca vrijeđati na nacionalnoj osnovi riječima: "Cigani, što umišljate vi" i sl. Njegov otac ga je upitao u čemu je problem i zašto se tako ponaša. Nakon toga Matej je udario njegovog oca sa šakom u predjelu glave te je on skočio i gurnuo Mateja i pokušavao spriječiti daljnji sukob. Na poseban upit suda iskazuje da je on tada udario Mateja šakom u glavu te ga je odguravao od sebe. Rekao je ocu da napuste noćni klub i oni su krenuli prema izlazu, a Matej je krenuo za njima i počeo bacati boce od alkohola prema njima. Otac i on su nakon navedenog došli u ugostiteljski objekt "Augustu" gdje je došao i Matej Jurčević pa su otac i on izašli van ispred navedenog objekta te je Matej u ruci držao bocu i udario njegovog oca po glavi te je došlo do fizičkog sukoba između Mateja i njegovog oca te su u jednom trenutku isti pali na pod i međusobno se udarali, a on je došao do njih i krenuo ih razdvajati u daljnjoj tuči i obračunu. Tu se skupilo više ljudi, a došla je i hitna pomoć koja je bila u neposrednoj blizini. 
5.III.okrivljenik Hamdija Dobreva je na saslušanju iskazao da se ne smatra krivim za prekršaj za koji ga optužba tereti. Iznoseći svoju obranu iskazuje da se predmetnog dana nalazio u ugostiteljskom objektu "Augusta" gdje pušta glazbu i negdje prije pola noći na mobitel ga je nazvao Matej Jurčević da dođe u noćni klub "Attiko" da ga nešto treba. Došavši u noćni klub Attiko, Matej ga je je pozvao u skladišni prostor gdje se nalazio i njegov sin Noa te ga je Matej počeo vrijeđati riječima: "Šta mislite cigani, što si umišljate" derući se kao lud. Htio ga je pitati u čemu je problem i zašto se tako ponaša, a on je i dalje nastavio vikati kao da se on ne nalazi tamo. U jednom trenutku isto ga je udario šakom u predjelu glave na što je njegov sin Noa njega udario i počeo ga gurati od njega kako bi spriječio sukob. Mislio je da je to gotovo te su Noa i on napustili noćni klub Attiko i došli u ugostiteljski objekt Augusta. Tu sam rekao redaru da ukoliko pristupi Matej Jurčević da ga ne pusti unutra radi sprječavanja daljnjeg sukoba jer je znao da će on doći. Napominje da da je njega i Nou prilikom odlaska iz noćnog kluba "Attiko" Matej Jurčević gađao bocama. Nakon što je iz ugostiteljskog objekta Augusta izašao van na svježi zrak, došao je Matej Jurčević te ga staklenom bocom pogodio u predjelu glave od kojeg udarca je njemu počela teći krv iz čela i vrata. Bio je u šoku jer nije očekivao da će dobiti bocu u glavu, a Matej ga je počeo fizički napadati te se on počeo braniti te je tada i on njega udario rukama po glavi i sprječavao je daljnji napad te su u tome pali na pod, a daljnji sukob spriječio je njegov sin Noa koji ga je je povukao i odmaknuo od Mateja. Tu se slučajno našla hitna pomoć koja je pružala pomoć dečku kojemu je pozlilo nakon čega je i njemu pružena pomoć. Napominje da mu je nakon nekih desetak dana pristupio Matej Jurčević koji mu se htio ispričati, a koju ispriku on nije htio prihvatiti te mu je samo rekao da ga ostavi na miru i da mu ne prilazi. 
6.U provedenom dokaznom postupku proveden je dokaz čitanjem materijalne dokumentacije koja prileži spisu i to u izvješće o uhićenju PU Primorsko-goranske, PP Mali Lošinj s ispostavom Cres, na ime Matej Jurčević od 7. prosinca 2025., naredbu o smještaju u posebnu prostoriju do prestanka djelovanja opojnog sredstva PU Primorsko-goranske, PP Mali Lošinj s ispostavom Cres, na ime Matej Jurčević od 7. prosinca 2025., zapisnik o ispitivanju prisutnosti alkohola u organizmu PU Primorsko-goranske, PP Mali Lošinj s ispostavom Cres, serijski broj: 1071490753 na ime Matej Jurčević od 6. prosinca 2025., zapisnik o ispitivanju osumnjičenika na ime Matej Jurčević od 7. prosinca 2025., medicinsku dokumentaciju Zavoda za hitnu medicinu PGŽ na ime Matej Jurčević od 7. prosinca 2025., zapisnik o ispitivanju osumnjičenika na ime Hamdija Dobreva od 18. prosinca 2025., zapisnik o ispitivanju osumnjičenika na ime Noa Dobreva od 7. prosinca 2025. te u izvatke Ministarstva pravosuđa RH, Odjela za prekršajne evidencije na ime Matej Jurčević, Noa Dobreva i Hamdija Dobreva od 13. siječnja 2025.  
 7.U tako provedenom postupku temeljem jasnog i okolnosnog priznanja I. okrivljenika te obrane II. i III. okrivljenika kojom u bitnome priznaju prekršaj koji im se stavlja na teret te činjenica utvrđenih uvidom u dokumentaciju koja prileži spisu  sud je neprijepornim utvrdio da su isti počinili prekršaj koji im se optužnim aktom stavlja na teret, činjenično i pravno opisan u izreci presude zbog čega su proglašeni krivima i kažnjeni.  
	8.Sud je iz činjeničnog opisa optužnog akta ispustio riječi "u prostorijama noćnog kluba Attiko međusobno, najprije verbalno, a potom i fizički sukobili vičući, galameći i razmijenivši više raznih uvreda i psovki, a potom fizički zadavši jedni drugima više udaraca po glavi i tijelu" obzirom da iz obrana okrivljenika nedvojbeno proizlazi da se događaj odvijao u skladišnom prostoru koji je odvojen od prostija noćnog kluba vratima, pa isti nesporno nije bio dostupan javnosti.
	  9.Odlučujući o prekršajnoj sankciji, sud je cijenio sve okolnosti koje utječu na njen izbor u smislu odredbe čl. 36. PZ, pa je tako na strani I. okrivljenika Mateja Jurčevića olakotnim cijenio priznanje prekršaja i da nisu nastupile teže štetne posljedice, a otegotne okolnosti ovaj sud nije našao unatoč činjenici što je isti kažnjavan, pa mu je izrečena novčana kazna u propisanom minimumu i da će ista postići svoju svrhu te u dovoljnoj mjeri utjecati na I. okrivljenika da uvidi neprihvatljivost svojeg postupka zbog kojeg je kažnjen i odvratiti ga da ubuduće čini ovakve i slične prekršaje. Na strani II. i III. okrivljenika sud je olakotnim cijenio u završnoj riječi priznanje prekršaja te iskreno kajanje i žaljenje, III. okrivljeniku dodatno nekažnjavanost, a otegotne okolnosti na strani istih ovaj sud nije našao. Stoga je sud vrednujući razmjere i objektivnu težinu djela u smislu cjelovite koncepcije svrhe kažnjavanja i analitičkog postupka pri sudskom odmjeravanju kazne, te uzimajući u obzir ukupnost svih navedenih okolnosti u njihovoj ukupnosti i kvaliteti istima uz primjenu čl. 37. st. 3. PZ ublažio novčanu kaznu i da će ista postići svoju svrhu, te u dovoljnoj mjeri utjecati na II. i III. okrivljenika da uvide neprihvatljivost svojeg postupka zbog kojeg su kažnjeni i odvratiti ih da ubuduće čini ovakve i slične prekršaje. 
10.Temeljem odredbe čl. 152. st. 3. PZ, novčana kazna smatrat će se u cjelini plaćenom, ako osuđena osoba plati 2/3 izrečene novčane kazne u roku određenom ovom presudom.
           11.I., II. i III. okrivljenik su dužni platiti trošak postupka, koji je u ovom predmetu odmjeren u skladu s duljinom trajanja i složenošću provedenog postupka.	 
        			      
                                       Mali Lošinj, 13. travnja 2026.

   ZAPISNIČARKA			                                                            SUDAC
    Branka Pahljina, v.r. 				                                 Vlado Pleše, v.r. 

						    Za točnost otpravka – ovlašteni službenik









UPUTA O PRAVNOM LIJEKU:
Protiv ove presude stranke imaju pravo žalbe na Visoki prekršajni sud RH, u roku od 8 dana, po primitku presude, putem Općinskog suda u Rijeci, Stalne službe u Malom Lošinju, Prekršajnog odjela, u dva istovjetna primjerka, bez naplate takse, na adresu Mali Lošinj, Riva lošinjskih kapetana 14. 

DOSTAVITI:
1. tužitelju 
2. - 4. I., II. i III. okrivljeniku
5. spis



image1.png




